E-360/2005

Mál þetta var höfðað af Akureyrarkaupstað, Arnarneshreppi, Eyjafjarðarsveit, Grýtubakkahreppi, Svalbarðsstrandarhreppi og Hörgárbyggð vegna Barnaverndarnefndar Eyjafjarðar, með stefnu útgefinni 24. júní 2005, en þingfestri 30. s.m., á hendur A og B.

Dómkröfur stefnenda voru í öndverðu þær, að stefndu yrðu með dómi svipt forsjá barna sinna C og D.

Dómkröfur stefndu voru þær að aðallega að málinu yrði vísað frá dómi, en til vara að þau yrðu, hvort um sig, sýknuð af kröfum stefnenda, þ.e. að hafnað yrði kröfu stefnenda um forsjársviptingu á börnum þeirra. Þá kröfðust þau málskostnaðar eins og að málið væri eigi gjafsóknarmál.

Með úrskurði Héraðsdóms Norðurlands eystra hinn 20. júlí 2005 var frávísunarkröfu stefndu, að undangengnum málflutningi, hafnað.

Undir rekstri málsins fór fram allvíðtæk gagnaöflun af hálfu málsaðila. Var m.a. aflað matsgerða dómkvaddra manna, og er undirmatsgerð dagsett. 20. nóvember 2005 en yfirmatsgerð þann 30. júlí s.l.

Á dómþingi hinn 28. ágúst s.l. var af hálfu málsaðila lögð fram dómsátt. Er efni hennar í aðalatriðum á þá leið að stefndu fela stefnanda, Barnaverndarnefnd Eyjafjarðar, forsjá ofangreindra barna og samþykkja að þau fari saman í fóstur. Í sáttinni er einnig vikið að umgengni stefndu við börn sín, en á dómþinginu var lagður fram samningur þar um, sbr. 34. gr. barnaverndarlaga nr. 80, 2002.

Á nefndu dómþingi kröfðust stefnendur þess að málskostnaður yrði felldur niður með vísan til málsatvika, en stefndu kröfðust málskostnaðar úr hendi stefnenda líkt og ekki væri um gjafsókn að ræða.

Á dómþingi hinn 7. september s.l. áréttuðu málsaðilar kröfur sínar varðandi málskostnað. Af hálfu stefndu var vísað til 60. gr. laga nr. 80, 2002, en jafnframt var af þeirra hálfu lagður fram málskostnaðarreikningur með sundurliðaðri tímaskráningu lögmanns þeirra auk yfirlits yfir útlagðan kostnað. Var ágreiningur þessi tekinn til úrskurðar á dómþinginu.

Með vísan til atvika máls svo og þess að sátt tókst með aðilum um efnisatriði málsins þykir rétt að hvor aðili beri sinn kostnað af málinu.

Gjafsóknarkostnaður stefndu skal greiðast úr ríkissjóði, sbr. ákvæði 60. gr. barnaverndarlaga nr. 80, 2002.

Samkvæmt framangreindu var við meðferð málsins lagður fram málskostnaðarreikningur af hálfu lögmanns stefndu ásamt yfirliti yfir útlagðan kostnað. Er þar krafist þóknunar vegna vinnu frá þingfestingu málsins hinn 30. júní 2005 til 7. september 2006, samtals 113 vinnustundir, en að auki eru þar tilteknar 60 vinnustundir lögmannsins vegna óheyrilegra fjölda símtala við allan rekstur málsins. Fyrir hverja klukkustund áskilur lögmaðurinn sér 12.000 krónur. Er þóknunin þannig 2.076.000 krónur en við þá fjárhæð leggjast 508.620 í virðisaukaskatt. Að auki er útlagður kostnaður tiltekinn 199.356 krónur, vegna flugferða, aksturskostnaðar og dagpeninga.

Þegar aðstaðan í máli þessu er virt í heild, umfang þess, þar á meðal fjöldi þinghalda og ferðatími, en ekki síst þeir hagsmunir sem um var deilt, þykir þóknun lögmanns stefndu hæfilega ákveðin 1.716.000 krónur og hefur þá ekki verið lagður virðisaukaskattur við. Samkvæmt. 2. mgr. 127. gr. laga nr. 91, 1991 tekur dómurinn ekki afstöðu til útlagðs kostnaðar lögmanns stefndu.

Úrskurð þennan kveður upp Ó-kk-nf Ó-kk-nf, héraðsdómari.

Ú R S K U R Ð A R O R Ð :

Málskostnaður fellur niður.

Allur gjafsóknarkostnaður stefndu, A og B, greiðist úr ríkissjóði, þ.m.t. málflutningsþóknun lögmanns þeirra, 1.716.000 krónur.